ΒΙΩΜΑΤΙΚΕΣ ΔΡΑΣΕΙΣ Α΄ ΓΥΜΝΑΣΙΟΥ

Α’ Τρίμηνο: Διαχειρίζομαι συγκρούσεις, βάζω όρια.

Ο σκοπός του θέματος ήταν να αποκτήσουν οι μαθητές αυτοπεποίθηση, να κάνουν διάλογο με τους συμμαθητές τους καθώς επίσης να αποκτήσουν ευγενικούς τρόπους. Ως κριτήριο επιλογής ήταν η ανάπτυξη υγιεινών ορίων που θα βοηθήσουν στην διαχείριση των συγκρούσεων που παρατηρούνται ανάμεσα στους μαθητές μέσα στους χώρους του σχολείου καθώς και έξω από αυτούς. Δόθηκαν ερωτήσεις όπως: Τι είναι η αυτοδιαχείριση συναισθημάτων και πως μπορούμε να λύσουμε τις διαφορές μας με τους άλλους ανθρώπους; Πως μπορούν να μειωθούν οι συγκρούσεις ανάμεσα σε εμάς και τον υπόλοιπο κόσμο; Ποια όρια μπορούμε να βάλουμε στον εαυτό μας; Τι θα κάναμε εάν βλέπαμε δύο φίλους ή συγγενείς να λογομαχούν ή να έχουν ένταση μεταξύ τους; Μπορεί ο διάλογος να διαχειριστεί τις συγκρούσεις; Σε όλα τα παραπάνω ερωτήματα, οι μαθητές απάντησαν με τον δικό τους τρόπο, βγάζοντας έτσι χρήσιμα συμπεράσματα για την διαχείριση των συγκρούσεων και την δημιουργία ορίων.

Β’ Τρίμηνο: Τα συναισθήματά μας.

Ο σκοπός του θέματος ήταν να ελέγχουν οι μαθητές τα συναισθήματά τους ιδιαίτερα σε καταστάσεις άγχους. Επίσης τα συναισθήματα που προκαλούνται στους μαθητές όταν βλέπουν τις αδικίες και πως ανταποκρίνονται σε αυτές. Ως κριτήριο επιλογής ήταν ο έλεγχος των συναισθημάτων των μαθητών όταν αγχώνονται και η αντιμετώπισή τους με επιτυχή κατάληξη. Δόθηκαν ερωτήσεις όπως: Ποια είναι τα πιο συχνά συναισθήματα της εφηβείας; Πως νοιώθουμε όταν βλέπουμε ένα παιδί σε αναπηρικό καροτσάκι; Πως νοιώθουμε όταν πέφτουμε θύματα εκφοβισμού; Ποια συναισθήματα μπορεί να έχει ένα παιδί που το αδικούν; Ποια συναισθήματα δημιουργούν την αρνητική αυτοπεποίθηση και πως αντιμετωπίζεται; Τι συναισθήματα έχει ένα παιδί όταν έρχεται από το δημοτικό στο γυμνάσιο στην αρχή και πως αλλάζουν μετά από μερικούς μήνες; Ποια συναισθήματα έχει ένα παιδί που προετοιμάζεται για Πανελλήνιες εξετάσεις; Δόθηκαν απαντήσεις που δείχνουν τα συναισθήματα των παιδιών στις πιο πάνω περιπτώσεις, εκφράζοντας έτσι τον εσωτερικό τους κόσμο, καθώς και το όφελος που αποκόμισαν από τις συγκεκριμένες ερωτήσεις.

Γ’ Τρίμηνο: Bullying

Ο σκοπός του θέματος ήταν να μάθουν οι μαθητές να διαχειρίζονται το συχνό φαινόμενο του Bullying, κάτι που είναι ιδιαίτερα έντονο στις μέρες μας. Το κίνητρο ήταν να βρεθούν οι τρόποι αντιμετώπισης του φαινομένου, καθώς επίσης και πόσων ειδών Bullying υπάρχουν. Ως κριτήριο επιλογής ήταν ο συχνός εκφοβισμός των αδυνάτων μαθητών από μεγαλύτερους και συχνά δυνατότερους μαθητές και ο τρόπος αντιμετώπισης φαινομένων όπως αυτό του εκφοβισμού. Δόθηκαν ερωτήσεις όπως: Ποιες είναι οι μορφές εκδήλωσης της βίας; Τι είναι σχολικός εκφοβισμός; Ποιες είναι οι σωματικές και πνευματικές συνέπειες του εκφοβισμού στα θύματα; Συμβάλλουν τα ΜΜΕ στη «γέννηση» της σχολικής βίας; Σε όλα τα πιο πάνω ερωτήματα δόθηκαν απαντήσεις, οι οποίες αντικατόπτριζαν το πώς βλέπουν τα παιδιά το φαινόμενο του εκφοβισμού, καθώς και την αντιμετώπισή του.

Τρόπος διδασκαλίας

Οι μαθητές δούλεψαν σε ομάδες, η κάθε μία από τις οποίες είχε ένα κοινό ερώτημα. Ο κάθε μαθητής / μαθήτρια έδινε την δική του απάντηση στο ερώτημα, κάτι που έδειχνε πως έβλεπαν οι μαθητές το θέμα με την δική τους οπτική γωνία. Οι απαντήσεις δίνονταν προφορικά από τον κάθε μαθητή / μαθήτρια κατά την διάρκεια του μαθήματος, γεγονός που είχε ως αποτέλεσμα να ακούνε πως έβλεπαν το θέμα οι συμμαθητές τους και να ωφελούνται από τις απαντήσεις τους. Οι μαθητές έβρισκαν τις απαντήσεις είτε από προσωπικές τους εμπειρίες, είτε συμβουλευόμενοι το διαδίκτυο.

Στο τέλος της χρονιάς έγιναν δύο αφίσες, μία από κάθε τμήμα, με θέμα το bullying, οι οποίες αναρτήθηκαν στους τοίχους του σχολείου και τις οποίες βλέπουμε στις παρακάτω φωτογραφίες. Επίσης έγιναν δύο προβολές video με θέμα το bullying, που είχαν τους τίτλους “Hello Dad” καθώς και “Ronan’s escape”, οι οποίες παρουσίαζαν το φαινόμενο του εκφοβισμού και τις ολέθριες συνέπειές του.